Klant tydens rooftog by Pta-drankwinkel geskietCastle Walk-winkelsentrum. Foto: Google Street View ŉ 32-jarige inwoner van Pretoria-Oos is dood nadat hy Saterdagaand tydens ŉ mislukte rooftog in ŉ drankwinkel geskiet is. Kapt. Ilze Jones, polisiewoordvoerder, het Maandag aan Maroela Media gesê vier gewapende mans het Saterdag omstreeks 19:40 op die Liqour City by die Castle Walk-winkelsentrum in Erasmuskloof toegeslaan. “Die rowers het ŉ vuurwapen op die veiligheidswag gerig, waarna hulle probeer het om die drankkabinet, waarin die duurder drank toegesluit is, se glas stukkend te slaan,” het Jones gesê. “Die 31-jarige bestuurder van die winkel het die geraas gehoor en gaan ondersoek instel, waarna die rowers hul vuurwapens op hom ook gerig het.” Jones het gesê die bestuurder het ŉ wapen aan hom gehad en op die rowers begin skiet. “Die rowers het teruggeskiet en ŉ oor-en-weer-skietery het uitgebreek, waartydens die klant in sy bolyf getref is.” Die rowers het op vlug geslaan sonder om iets te vat. Een van die rowers is vermoedelik gewond aangesien daar ŉ bloedspoor buite die winkel was. Die man is in ŉ kritieke toestand deur paramedici van Netcare 911 na die Unitas-hospitaal in Centurion gehaas, waar hy om 23:02 aan sy beserings beswyk het. Jones het gesê die man se naam kan nog nie bekend gemaak word nie, aangesien dit nie duidelik is of sy naasbestaandes al van sy dood in kennis gestel is nie. Hy het glo in die omgewing gebly en was volgens die bestuurder ŉ gereelde klant. Die Brooklyn-polisie ondersoek ŉ saak van moord en poging tot sakeroof. Nie een van die rowers is tot dusver in hegtenis geneem nie, maar die soektog na hulle duur voort. Jones het gesê die bestuurder is volgens standaardprosedure ná die voorval ingeneem vir ondervraging.